Alytaus Dzūkija

Alytaus „Dzūkija“ – buvęs Alytaus vyrų krepšinio klubas.

Istorija 
2011 m. bankrutavus Alytaus „Alytus“ klubui, pietų Lietuva liko be LKL komandos.

Alytaus miesto savivaldybės ir Lietuvos krepšinio federacijos vadovybėms pritarus krepšinio Alytuje gaivinimo planui, alytiškis krepšininkas Tomas Pačėsas įkūrė klubą Alytaus „Dzūkija“.

2012 m. komanda įsigijo Kauno „Erelitos-KTU“ teisę žaisti NKL (antro lygio šalies turnyre).

Debiutas NKL 
Skirtingai nei ankstesnių Alytaus krepšinio klubų, „Dzūkijos“ branduolį sudarė ne Alytuje gimę, o įvairių varžybų patirties turintys ir NKL pirmenybėse nugalėti galintys krepšininkai, prieš pat sezoną ekipą papildė Cezary Trybanski. Sezonui įpusėjus prie trenerių prisijungė Robertas Kuncaitis, o prie klubo vadovų – ankstesnis Vilniaus „Lietuvos Ryto“ vadovas – Jonas Vainauskas.

Pirmąsias oficialias varžybas Alytaus „Dzūkija“ žaidė savo arenoje, jas pralaimėjo Vilniaus „Statybai“. Reguliariajame sezone iškovotos 26 pergalės ir patirti 8 pralaimėjimai, turnyrinėje lentelėje užimta antroji vieta. „Dzūkija“ tapo rezultatyviausia ir naudingiausia reguliariojo sezono NKL komanda, o klubo varžybos namų aikštėje sutraukdavo daugiausiai lygoje, po ~1142 žiūrovus.

Alytaus klubas įveikė aštuntfinalio ir ketvirtfinalio barjerus, pateko į finalo ketvertą, kuris buvo surengtas Alytuje. Pusfinalyje „Dzūkija“ rezultatu 81:70 įveikė Kauno „Žalgirį-Sabonio Mokyklą“, o patekusi į finalą, 65:78 pralaimėjo reguliariojo sezono nugalėtojams Mažeikių „Mažeikių“ krepšininkams. Tapusi NKL vicečempione, sportiniu principu Alytaus „Dzūkija“ į LKL lygą nepateko.

Debiutas LKL 
2013 m. vasarą NKL vicečempionė Alytaus „Dzūkija“ įsigijo Kauno „LSU-Baltų“ licenziją rungtyniauti LKL. „LSU-Baltai“, savo ruožtu, perėmė Palangos „Palanga“ klubo licenziją. Šiuo susitarimus patvirtinus LKL valdybai, Alytaus „Dzūkija“ įgijo teisę debiutuoti LKL.

Į LKL patekęs klubas paskyrė naują vyr. trenerį Mario Primoracą, ekipą paliko bemaž visi NKL vicečempionai, jų vietą klube užėmė nauji krepšininkai. Po trijų pralaimėjimų triuškinančiais skirtumais iš klubo buvo atleistas vyr. treneris, o į jo vietą stojo Mindaugas Lukošius. Sezono eigoje ekipą papildė klubo lyderiai: Giedrius Staniulis, Tomas Lekūnas ir iš Vilniaus „Lietuvos Ryto“ pasiskolintas Paulius Dambrauskas. Pirmąją pergalę LKL Alytaus klubas iškovojo ketvirtose rungtynėse, kuomet namų aikštelėje rezultatu 66:56 įveikė Šiaulių „Šiaulius“. Sezono metu viso buvo iškovota 11 pergalių ir patirti 23 pralaimėjimai. Vis tik keletas apmaudžių pralaimėjimų minimaliais skirtumais pagrindiniams varžovams dėl vietos atkrintamosiose varžybose – Kėdainių „Nevėžiui“ ir Panevėžio „Lietkabeliui“ – neleido klubui pakilti aukščiau priešpaskutinės – dešimtosios – turnyrinės lentelės vietos.

Antras sezonas 
Antrasis sezonas susiklostė sėkmingiau. Pasistiprinęs Giedriumi Gustu, Artūru Jomantu ir Fiodoru Dmitrijevu bei vadovaujamas Andrejaus Urlepo, klubas reguliariajame sezone iškovojo 21 pergalę ir patyrė 19 pralaimėjimų. Turnyrinėje lentelėje užimta 6 vieta, tačiau ketvirtfinalyje rezultatu 1:3 nusileista Klaipėdos „Neptūno“ ekipai. Reguliariojo sezono metu Alytaus „Dzūkijos“ namų varžybas stebėjo ~1725 žiūrovai, daugiau sutraukdavo tik Kauno „Žalgirio“ ir Klaipėdos „Neptūno“ namų varžybos.

2014 m. RKL startavo klubo jaunimo komanda – Alytaus „SRC-Dzūkija“.

Klubo pardavimas 
2022 m. birželio 2 d. klubą nusipirko Gedimino Žiemelio įmonė. 2022 m. birželio 30 d. klubo pavadinimas pakeistas į „Wolves“.

Klubo pasiekimai

Klubo statistika

Žaistose LKL rungtynėse (reguliariame sezone) 

Duomenys atnaujinti 2021.09.18

Šaltiniai 

Lietuvos krepšinio klubai
Alytaus sportas